**6. Priama demokracia**

**Priama demokracia je taká demokracia, v ktorej ľud (obyvateľstvo) sám, bezprostredne, t.j. bez zvláštnych (volených) zástupcov vykonáva najdôležitejšie štátne funkcie - normotvorné a výkonné**.

Vychádza z totožnosti vládnucich a ovládaných. Pôvod v starovekom Grécku. Významný predstaviteľ J.J. **Rousseau**. Pri priamej demokracií je nositeľom moci ľud, ktorý ju uskutočňuje priamym a verejným hlasovaním, neodovzdáva ju ďalším orgánom. Na jednej strane je suverén ľud, ktorý prijíma tieto rozhodnutia a na druhej strane je to ľud ktorý je aj sám viazaný tým čo prijal. Najviac sa priamej demokracií dnes približuje **Švajčiarsko, štát Kalifornia a Island.**

Najrozšírenejšou formou priamej demokracie je **Referendum.** Hlasuje sa o zásadnej vnútroštátnej alebo medzinárodnopolitickej otázke. Rozoznávame **referendum zákonodarné** alebo ú**stavodarné**. Ale aj referendum **ante legem** (pred rozhodnutím zákonodarného zboru) a **post legem** ( po). Môže byť **aj obligatórne** aj **fakultatívne,** k**onzultatívne** alebo **záväzné.** Aj keď ťažko možno hovoriť o konzultatívnom, pretože mu absentuje právna záväznosť. V tom prípade iba išlo o obyčajný plebiscit, právnická obec však nemá jednotný názor. Pre nezáväznosť Valko, Vozár, pre záväznosť sa vyslovuje správne Drgonec.

**Spôsob vykonania** celoštátneho **referenda** upravuje zákon č.564/1992 Zb. o spôsobe výkonu referenda. Ústava, ako aj zákon č.564/1992 Zb.

V prípade **miestneho** referenda sa **obligatórne referendum** týka zlúčenia, rozdelenia, zrušenia obce, zmenu názvu obce, odvolanie starostu a v prípade ak o to požiada aspoň 30% oprávnených voličov. Taktiež podlieha referendu i návrh na zavedenie a zrušenie miestnej dávky a ak ide o návrh na zavedenie a zrušenie dane alebo miestneho poplatku, o samotnom zavedení miestnej dane a poplatku však rozhoduje miestne zastupiteľstvo. Fakultatívne referendum môže obecné zastupiteľstvo vyhlásiť aj pred rozhodnutím o ďalších dôležitých veciach samosprávy obce.

Na úrovni **VÚC** sa **obligatórne referendum** týka odvolania predsedu VÚC ak je neprítomnosť alebo nespôsobilosť predsedu na výkon funkcie dlhšia ako šesť mesiacov, ak hrubo alebo opakovane zanedbáva povinnosti predsedu, a tým vznikajú vážne nedostatky v správe samosprávneho kraja, alebo ak o jeho odvolanie požiada petíciou aspoň 30% oprávnených voličov. **Fakultatívne referendum** vyhlási zastupiteľstvo o dôležitých otázkach, ktoré sa týkajú výkonu samosprávy samosprávneho kraja ak sa na tom uznesie alebo ak o to požiada aspoň 30% oprávnených voličov. Oba druhy referenda vyhlasuje Zastupiteľstvo VÚC, ak sú splnené podmienky dané zákonom v lehotách daných zákonom.

Druha forma je **plebiscit** – hlasovanie ľudu, ktoré ma spravidla konzultatívnu povahu alebo predmetom sú územné otázky (zmeny územia, hraníc a pod.); referendum a plebiscit sú však často používané promiskuitne

Pod **ľudovou iniciatívou** možno rozumieť oprávnenie občanov vyvolať určité rozhodnutie, napríklad aj normotvorné konanie v parlamente alebo v inom orgáne zastupiteľskej demokracie. Často prechádza iniciatíva, po splnení zákonných podmienok do referenda. Význam iniciatívy spočíva v podnietení a oživení politického života- politickej debaty.

**Pramene právnej úpravy**

Čl.30

(1) Občania majú právo zúčastňovať sa na správe verejných vecí **priamo** alebo slobodnou voľbou svojich zástupcov. Cudzinci s trvalým pobytom na území Slovenskej republiky majú právo voliť a byť volení do orgánov samosprávy obcí a do orgánov samosprávy vyšších územných celkov.

Druhý oddiel  
REFERENDUM

Čl.93

(1) Referendom sa potvrdí ústavný zákon o vstupe do štátneho zväzku s inými štátmi alebo o vystúpení z tohto zväzku.  
(2) Referendom sa môže rozhodnúť aj o iných dôležitých otázkach verejného záujmu.  
(3) Predmetom referenda nemôžu byť základné práva a slobody, dane, odvody a štátny rozpočet.

Čl.94

Každý občan Slovenskej republiky, ktorý má právo voliť do Národnej rady Slovenskej republiky, má právo sa zúčastniť na referende.

Čl.95

(1) Referendum vyhlasuje prezident Slovenskej republiky, ak o to petíciou požiada aspoň 350 000 občanov, alebo ak sa na tom uznesie Národná rada Slovenskej republiky, a to do 30 dní od prijatia petície občanov alebo uznesenia Národnej rady Slovenskej republiky.

(2) Prezident Slovenskej republiky môže pred vyhlásením referenda podať na Ústavný súd Slovenskej republiky návrh na rozhodnutie, či predmet referenda, ktoré sa má vyhlásiť na základe petície občanov alebo uznesenia Národnej rady Slovenskej republiky podľa odseku 1, je v súlade s ústavou alebo s ústavným zákonom. Ak prezident Slovenskej republiky podá na Ústavný súd Slovenskej republiky návrh na rozhodnutie, či predmet referenda, ktoré sa má vyhlásiť na základe petície občanov alebo uznesenia Národnej rady Slovenskej republiky, je v súlade s ústavou alebo s ústavným zákonom, od podania návrhu prezidenta Slovenskej republiky do nadobudnutia právoplatnosti rozhodnutia Ústavného súdu Slovenskej republiky lehota podľa odseku 1 neplynie.

Čl.96

(1) Návrh na prijatie uznesenia Národnej rady Slovenskej republiky o vyhlásení referenda môžu podávať poslanci Národnej rady Slovenskej republiky alebo vláda Slovenskej republiky.   
  
(2) Referendum sa vykoná do 90 dní od jeho vyhlásenia prezidentom Slovenskej republiky.

Čl.97

(1) Referendum sa nemôže konať v období kratšom ako 90 dní pred voľbami do Národnej rady Slovenskej republiky.  
  
(2) Referendum sa môže konať v deň volieb do Národnej rady Slovenskej republiky.

Čl.98

(1) Výsledky referenda sú platné, ak sa na ňom zúčastnila nadpolovičná väčšina oprávnených voličov a ak bolo rozhodnutie prijaté nadpolovičnou väčšinou účastníkov referenda.  
  
(2) Návrhy prijaté v referende vyhlási Národná rada Slovenskej republiky rovnako ako zákon.

Čl.99

(1) Výsledok referenda môže Národná rada Slovenskej republiky zmeniť alebo zrušiť svojím ústavným zákonom po uplynutí troch rokov od jeho účinnosti.  
  
(2) Referendum v tej istej veci možno opakovať najskôr po uplynutí troch rokov od jeho vykonania.

Čl.100

Spôsob vykonania referenda ustanoví zákon.

**Literatúra: Cibulka 65-68; 244-247, Svák-Cibulka: 311-333**

**7. Zastupiteľská demokracia**

je to reprezentatívna, nepriama demokracia. Zdroj moci je ľud, nemôže realizovať svoju moc vo všetkých otázkach priamo a preto sa výkon moci deleguje na orgány, ktoré si za týmto účelom prostredníctvom volieb vytvára. Dôležitý faktor je tu deľba moci: na **zákonodarnú, výkonnú a súdnu moc.**

V zastupiteľskej demokracií sa vyvinuli dve koncepcie poslaneckého mandátu: **imperatívny mandát** (ktorého podstatou je priame ukladanie úloh poslancom zo strany ľudu, poslanec má povinnosť ľudu pravidelne skladať účty/ informácie o svojom konaní) a **zákaz imperatívneho mandátu** - poslanec vykonáva mandát osobne a nezávisle podľa vlastného uváženia). V našej právnej kultúre sa uplatňuje zákaz imperatívneho mandátu.

**Reprezentatívna demokracia** má viaceré modely :

**Majoritná demokracia** založená na jednofarebnej vláde, väčšinovom volebnom systéme a obmedzenej priamej demokracií.

**Konsociačná demokracia -** existencia veľkých koalícií na vládnej aj parlamentnej úrovni, volebný systém pomerného zastúpenia

**Konsenzuálna demokracia** – pôvod vo Švajčiarsku, proporciálny volebný systém, ale zohľadňuje sa jazykové a konfesionálne zloženie štátu. Ďalšími znakmi sú systém viacerých politických strán, z ktorých ani jedna nemá výraznú prevahu, decentralizácia, prípadne federalizmus,

Najdôležitejšiu úlohu v zastupiteľskej demokracií zohrávajú voľby, keďže:

* Sú prostriedkom legitimácie politickej moci
* Sú jednou z techník výberu politickej elity
* Sú časovo ohraničeným a opakovaným prostriedkom vertikálnej a horizontálnej verifikácie a kontroly realizácie politickej moci
* Sú inštrumentom riešenia politických konfliktov
* Sú inštrumentom aktivizácie spoločnosti
* Sú prejavom verejnej mienky
* Sú právom upravený, časovo a miestne zladeným procesom kreácie zastupiteľských zborov

**Volebné systémy**

**Väčšinový volebný systém**

Volebné obvody sú spravidla jednomandátové, možnosť kandidovať majú aj nezávislí kandidáti. Zvolený je kandidát, ktorý získa nadpolovičnú väčšinu hlasov vo volebnom obvode. Pozitívnou stránkou je vytvorenie stabilnej vlády, malá politická štruktúrovanosť, priamejší kontakt s voličmi. Negatívnym javom je prepadnutie hlasov voličov odovzdaných kandidátovi, ktorý neuspel, nemusí byť odrážané skutočné politické rozvrstvenie, znevýhodnenie menších politických strán, možná manipulácia s volebnými obvodmi (volebná geometria alebo gerrymandering). Sú však možné aj viacmandátové volebné obvody.

**Volebný systém pomerného zastúpenia**

Základom je vzťah počtu získaných hlasov pre kandidačnú listinu k počtu mandátov pridelených na základe získaných hlasov. Typické sú viacmandátové volebné obvody, osobitným prípadom je ak celé územie štátu tvorí jeden volebný obvod, ako to je v prípade Slovenskej republiky. Tento systém odráža presné politické rozvrstvenie. Kandidačné listiny sú súčasne hlasovacími lístkami, tento systém nazývame aj straníckym volebným systémom. Kandidačné listiny:

* **prísne viazané** - volí sa vlastne iba politická strana, volič nemá možnosť nijako ju ovplyvňovať/upravovať
* **viazané** – hlas iba jednej kandidačnej listiny, ale môže sa ovplyvňovať poradie kandidátov (preferenčné hlasy)
* **voľné** – volič môže rozdeliť svoj hlas medzi viaceré kandidačné listiny (panašovanie)

Výhody: diferenciácia a pluralita spoločnosti, volebná spravodlivosť, menšie politické strany

Nevýhody: stranícky systém, možná nestabilita

**Zmiešané volebné systémy**

Ide tu o využitie pozitívnych a zamedzenie negatívnych stránok väčšinového/pomerného systému. Štáty s takýmto systémom: Mexiko, Južná Kórea, Poľsko, Bulharsko, Taliansko, donedávna Nemecko, avšak zrušený ústavným súdom.

**Literatúra: Cibulka 58-65**